РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

20 Број: 06-2/297-12

22. новембар 2012. године

Б е о г р а д

ЗАПИСНИК

ДЕСЕТЕ СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 22. НОВЕМБРА 2012. ГОДИНЕ

Седница је почела у 14,10 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Константин Арсеновић, Живојин Станковић, Биљана Илић Стошић, Ивана Динић, Жељко Сушец, Јудита Поповић и Иван Карић.

Седници Одбора присуствовали су заменици чланова Одбора: Невена Стојановић (заменик Зорана Васића), Миле Спировски (заменик Зорана Бојанића) и Радмило Костић (заменик Јелене Мијатовић).

Седници нису присуствовали чланови Одбора: Александра Томић, Ана Новковић (нити њихови заменици), Зоран Васић, Јелена Мијатовић, Зоран Бојанић, Оливер Дулић, Дејан Николић, Љубан Панић и Гордана Чомић.

Седници су присуствовали и: Нада Мирковић, начелник Одељења буџета у Сектору буџета у Министарству финансија и привреде, Милеса Марјановић, саветник у Министарству финансија и привреде, Драгана Марковић, државни секретар Министарства природних ресурса, рударства и просторног планирања, Дијана Станковић, начелник Одељења за финансијско управљање у Министарству природних ресурса, рударства и просторног планирања, Дејан Новковић, државни секретар Министарства енергетике, развоја и заштите животне средине, Тони Петровић, саветник министра за заштиту животне средине из истог министарства и Биљана Грандић, начелник Одељења за финансије у Министарству енергетике, развоја и заштите животне средине.

На предлог председника Одбора, Одбор је једногласно усвојио следећи

Д н е в н и р е д :

1. Разматрање Предлога закона о буџету Републике Србије за 2013. годину- раздео 26, Министарство енергетике, развоја и заштите животне средине и раздео 28, Министарство природних ресурса, рударства и просторног планирања;
2. Разно.

Прва тачка дневног реда - **Разматрање Предлога закона о буџету Републике Србије за 2013. годину - раздео 26, Министарство енергетике, развоја и заштите животне средине и раздео 28, Министарство природних ресурса, рударства и просторног планирања**

Председник Одбора подсетила је чланове на одредбе Пословника, које се односе на поступак доношења буџета. На основу члана 173. Пословника, пре претреса на седници Народне скуппштине, предлог буџета могу да разматрају одбори Народне скупштине, у складу са својим делокругом. Одбори своје извештаје, који садрже мишљење и предлоге, као и име известиоца одбора, достављају надлежном одбору, а то је [Одбор за финансије, републички буџет и контролу трошења јавних средстава](http://www.parlament.rs/%D0%BD%D0%B0%D1%80%D0%BE%D0%B4%D0%BD%D0%B0-%D1%81%D0%BA%D1%83%D0%BF%D1%88%D1%82%D0%B8%D0%BD%D0%B0/%D1%81%D0%B0%D1%81%D1%82%D0%B0%D0%B2/%D1%80%D0%B0%D0%B4%D0%BD%D0%B0-%D1%82%D0%B5%D0%BB%D0%B0/%D0%BE%D0%B4%D0%B1%D0%BE%D1%80%D0%B8.38.13.html" \o "Одбор за финансије, републички буџет и контролу трошења јавних средстава). Известилац одбора има право да образлаже извештај на почетку претреса предлога буџета на седници надлежног одбора.

Уводне напомене изнела је Нада Мирковић, начелник Одељења буџета у Сектору буџета у Министарству финансија и привреде, при чему је истакла да су Министарство енергетике, развоја и заштите животне средине и Министарство природних ресурса, рударства и просторног планирања претрпела промене доношењем Закона о министарствима у односу на министарства која су у овој области постојала у претходној Влади. Зато је тешко поредити колико средстава је предвиђено буџетом за 2013. годину у односу на средства опредељена за рад ових министарстава у 2012. години. Новина у предлогу буџета за 2013. годину, код Министарства природних ресурса, рударства и просторног планирања је и то што је Геолошки завод основан као посебна организација, па се за ово правно лице формира нови раздео у буџету.

Дејан Новаковић, државни секретар Министарства природних ресурса, рударства и просторног планирања истакао је да је ово министарство проистекло из два различита министарства, која понекад имају и сукобљене ставове, који се огледају у интересу за развој земље, који са собом доноси много тога што део министарства који се бави заштитом животне средине треба да надомести на другој страни. Министарство је задовољно оваквим предлогом буџета за 2013. годину, јер су опредељена средства задовољавајућа да се реализују сви пројекти који су започети у 2012. години. Две лабораторије за испитивање квалитета ваздуха и вода ће бити опремљене најсавременијом опремом у 2013. години. У току је ревизија свих уговора које је Фонд за заштиту животне средине закључио у протеклом периоду. Ревизија ће трајати до 1. јануара 2013. године, а плаћања на основу уговора потписаних на основу закона биће реализована након обављене ревизије. Биљана Грандић истакла је да у буџету, што се делокруга овог министарства тиче, постоје две функције – енергетика и заштита животне средине некласификована на другом месту. У тренутку када је почела израда финснсијских планова министарства, још увек није био донет Закон о престанку престанку важења Закона о Фонду за заштиту животне средине, па су тада одређени лимити средстава за Фонд за наредне три године. У току израде финансијског плана, запослени у Фонду су преузети у Министарство. Исто се десило и са Агенцијом за хемикалије, доношењем Закона о изменама Закона о хемикалијама, којим је Агенција за хемикалије престала да постоји. Средства пројектована за Фонд и ову Агенцију су морала да се уклопе у функцију 560 буџета за 2013. годину, како би се обезбедила средства за плате запосленима који су одатле преузети и да се покрију и обавезе које има Република Србија у виду субвенција Заводу за заштиту природе и Агенцији за заштиту од јонизујућих зрачења. Буџет за ове две функције у 2013. години износи две милијарде седамсто четрдесет и један милион седамсто педесет и две хиљаде динара, што ће бити довољно за нормалан рад и функционисање овог министарства, као и за финансирања свих обавеза које оно има у наредној години.

Драгана Марковић, државни секретар Министарства природних ресурса, рударства и просторног планирања, изнела је да је ово министарство, у складу са начелима рестриктивне фискалне политике, имало обавезу да се уклопи у одређени лимит, који је исказан на функцији 560, а то је 372 930 000 динара.

У дискусији су учествовали: Милица Војић Марковић, Нада Мирковић, Дијана Станковић, Тони Петровић, Биљана Грандић, Дејан Новаковић, Радмило Костић, Иван Карић, Константин Арсеновић и Јудита Поповић.

Председник Одбора, Милица Војић Марковић истакла је да је веома пажљиво анализирала предлог буџета за 2013. годину, који се односи на ова два министарства. Указала је на чињеницу да је укидање Фонда за заштиту животне средине довело до тога да се више у буџету не може пратити зелени динар, ондносно за које намене се користе средства прикупљена на тај начин. Поделе надлежности министарствава додатно су закомпликовале праћење намене коришћења средстава у овој области. Поставила је конкретно питање који проценат буџета је намењен за заштиту животне средине. Скренула је пажњу на проблеме у примени Закона о управљању отпадом, јер се мониторингом нико не бави. У Србији 15000 људи ради у области рециклаже, а до 2015. године ће тај број нарасти на 40000. Рециклери постављају питање да ли ће држава наставити да стимулише оне који се баве рециклажом субвенцијама, као што је то до сада радила. С тим у вези, поставила је питање где се у буџету виде средства којим би држава субвенционисала рециклере и колика средства су намењена за ту сврху. Поставила је и питање каква је финансијска логика у томе што је Геолошки завод основан као посебно правно лице, при чему је укинуто неколико агенција да би се смањили трошкови. Поставила је и питање да ли је могуће да Министарство определи својој Агенцији за заштиту животне средине, која се једина бави мониторингом, 27 милиона динара, а за рад невладиног сектора определи 200 милиона динара.

Указано је на то да, у складу са Законом о буџетским системом, постоје одређене класификације које морају да се поштују у буџету, од којих је једна и функционалана класификација, па је један од најједноставнијих начина праћења издвајања из буџета тај да се види колико се укупно средстава издваја на функцији 560. Буџет за 2015. годину мора бити приказан на програмски начин, по програмској класификацији, па ће тада, на транспарентнији начин бити приказано по којим програмима ће се средства трошити. Изнела је став да, то што је угашен Фонд за заштиту животне срединe, не значи да не може да се прати на шта се троши зелени динар. И када је 7-8 накнада припадало Фонду за заштиту животне средине, када је он постојао, није могло прецизно да се прати колико се средстава трошило за зелени динар. Та средства су третирана као споствени приход Фонда, па је питање колико су та средства и тада коришћена за оне намене за које је требало. Циљ Министарства није био да се укидањем сопствених прихода, било ко оштети. Што се тиче Геолошког завода, истакла је да није дошло до повећења издвајања средстава, већ само до преквалификације, јер је и до сада буџет Републике Србије финансирао Геолошки завод, само са друге класификације, а сада се боље види на шта се средства опредељена Заводу троше. Наведено је да су средства опредељена Министарству природних ресурса, рударства и просторног планирања за геолошка истраживања у износу од 200 милиона динара (приказана на економској класификацији 424) и средства за финансирање поверених послова геолошких истраживања на територији АП Војводина, сада као лимит (у износу од 252 милиона динара) дата Геолошком заводу, што представља само преквалфикацију средстава, а нису ангажована нова средства.

Указано је на то да је намера Министарства енергетике, развоја и заштите животне средине да остану средства намењена за субвенције за рециклажу, али је потребно урадити ревизију тих подстицајних средстава (обрачуна и висине субвенција), јер сада она износе око 90% екотакси, односно накнада које плаћају увозници и произвођачи роба и производа, који након употребе постају посебни токови отпада (отпадне гуме, отпадна уља, електрично електорнски отпад). Тренутно је то велики терет за буџет. Појашњено је да у самој економској класификацији не постоји одредница која каже да су одређена средства опредељена за рециклажу. Од свих накнада које је наплаћивао Фонд за заштиту животне средине, укинута само једна, и то наканада за загађивање, која се плаћала приликом регистрације возила. Сва средства од наканда сада су средства републичког буџета, јер тако постоји већа контрола над њиховим трошењем.

У дискусији је указано да је потребно дати времена министарствима да припреме одговоре на питања чланова Одбора и да се одговори у писменом облику доставе Одбору.

Постављено је питање, у име Удружења увозника ауто гума, да ли се уредно евидентирају наплате свих накнада. Одговорено је да се наплаћене накнаде уредно евидентирају.

Изнет је став да укидањем Фонда за заштиту животне средине и Агенције за хемикалије нису смањени издаци у буџету. Поново је постављено питање колики се приходи у буџету планирају из накнада и колика средства су планирана за заштиту животне средине, као и колики износ субвенција и подстицајних средстава је планирано да се издвоји за рециклере, а посебно за рециклере опасног отпада, који се преводи у неопасан отпад, а то представља трошак. Наведено је да се само једном рециклеру дугује за 2012. годину 200 милиона динара, колико је укупно опредељено на економској класификацији 454 за субвенције приватним предузећима.

У дискусији је наглашено да је од представника министарстава очекивано да народне посланике убеде зашто треба да гласају за буџет, при чему би им објаснили да ли ћемо, на крају 2013. године, бити на овом нивоу заштите животне средине или на горем или бољем нивоу заштите, а да то на овој седници није објашњено.

Објашњено је да се мења комплетна улога инспекцијских органа, јер ће инспекцијски органи које смо до сада имали бити централизовани на нивоу Републике, што значи да ће више тимова инспекцијских органа излазити на терен, па ће се редовније добијати резултати инспекцијског рада, што је и договорено са рециклерима. Потребно је да се утврди тачно стање и ниво оштећења животне средине, да би се дефинисало колико ће средстава бити потребно да се оно санира. Члановима Одбора је предочено да се рад на Предлогу закона о заштити животне средине приводи крају и да ће бити завршен до 15. децембра 2012. године.

У дискусији је констатовано да Одбор није добио јасан одговор на питање колики је зелени динар у буџету Републике Србије. Скренута је пажња на то да је опседнутост централизацијом лоша, јер је немогуће да ће један централни орган, који се налази у Београду, моћи све да исконтролише у Србији.

Изнета је информација да је 0,4% укупног буџета опредељено за заштиту животне средине.

Због недостатка кворума (три члана Одбора напустила су седницу Одбора), Одбор није могао да се гласањем изјасни о Предлогу закона о буџету Републике Србије за 2013. годину - раздео 26, Министарство енергетике, развоја и заштите животне средине и раздео 28, Министарство природних ресурса, рударства и просторног планирања.

Друга тачка дневног реда – **Разно**

Поводом ове тачке дневног реда, није било предлога ни дискусије.

Седница је завршена у 15,10 часова.

СЕКРЕТАР ПРЕДСЕДНИК

Милица Башић Милица Војић Марковић